Tysk avis hevder at «Derrick» var med i Waffen-SS
Tappert er mest kjent for sin framstilling av tittelrollen som sindig detektiv i krimserien «Derrick». Det ble laget 281 episoder og de ble solgt til 102 land. Serien vises fremdeles på NRK 2 hver dag og har mange seere. Torsdag denne uken skrev den tyske avisen Frankfurter Allgemeine Zeitung at den folkekjære skuespilleren var medlem av Waffen-SS-divisjonen Totenkopf - Dødninghode, skriver Aftenposten. Det er den tyske forfatteren Jörg Becker, som nylig utga en bok om den tyske sosiologen Elisabeth Noelle-Neumann, som står bak avdekningen av Tapperts fortid i Waffen-SS. Etter krigen var Horst Tappert sammen med Noelle-Neumann med på å drive et uavhengig teater i byen Tübringen i Vest-Tyskland.På bakgrunn av at flere av dem som drev teateret hadde en fortid som ikke tålte dagens lys, sendte Becker en forespørsel til institusjonen Wehrmachtauskunftsstelle, som har oversikt over 19 millioner tyskere som tjenestegjorde i ulike militære avdelinger. Da han fikk svaret sitt ble Tapperts tidligere karriere i Waffen-SS oppdaget. Tappert skal ha sluttet seg til SS Totenkopf i mars 1943, da avdelingen var involvert i blodige kamper i det nordlige Ukraina.TV-personligheten Arne Hjeltnes har skrevet boka «549 tv-heltar frå Lille Rosin til Harry Klein», som har viet Derrick mye plass. Han har også skrevet det kjente diktet «Då Derrick var liten». - Dette er veldig trist hvis det stemmer, illusjonene står for fall, sier Hjeltnes til VG. Hjeltnes peker på at det var skuespiller Fritz Wepper - som spilte Harry Klein - som sto for skandalene og skapte overskrifter da serien hadde sin storhetstid på tv. - Mens «Harry Klein» fremstod som en playboy i tyske sladreblader, var Horst Tappert den solide klippen som aldri gjorde noe tull på privaten, sier Hjeltnes.I tillegg til å skrive bok, var han ved en anledning på sommerhytta til Horst Tappert på Hamarøy i Nordland og gjorde et større intervju til et program med Dan Børge Akerø. - Da jeg møtte ham var han nettopp blitt pensjonist. Han fortalte at han hadde ingen tro på at Harry Klein kunne overta serien etter ham, Harry hadde det ikke i seg, mente han. Horst Tappert døde i 2008, og frem til nå har han kun snakket om sin fortid i et intervju med tysk presse hvor han fortalte at han hadde vært sanitetssoldat.
Tyske medier melder at skuespiller og norgesvenn Horst «Derrick» Tappert skal ha vært i nazistenes fryktede SS-divisjon Totenkopf under krigen.